
HRVATSKO NARODNO KAZALIŠTE
IVANA PL. ZAJCA  - RIJEKA
IZVJEŠĆE O OSTVARENJU PROGRAMA

za razdoblje od 1. siječnja 2026. do 30. lipnja  2026.

HRVATSKA DRAMA

PREMIJERE 


Dušan Kovačević
BALKANSKI ŠPIJUN 
Redatelj: Miloš Lolić
Premijera: 28. veljače 2026. 
Reprize:  02. ožujka, 07. ožujka, 10. ožujka, 13.ožujka, 14. ožujka, 17. ožujka, 27. travnja, 18. svibnja 2026.
Mjesto održavanja: HNK Ivana pl. Zajca 

“Balkanski špijun” progovara o odnosu pojedinca i vlasti, individualnoj i totalitarnoj svijesti te o posljedicama sistema koji zahtijeva apsolutnu poslušnost, a koje se prvenstveno očituju u gubljenju razuma i raspadanju temeljnih vrijednosnih jedinica određenog društva. Zbog takvih proturječnosti sistem je ideja koja uništava sebe samog, a jedini opstanak vidi u traženju nevidljivih neprijatelja. Predstava u režiji Miloša Lolića dodatno će naglasiti kako pretjerana sumnjičavost, nepovjerenje i opsjednutost opasnostima izvana mogu dovesti do apsurdnih i tragikomičnih situacija, stvarajući napetost između pojedinca i sustava koji ga okružuje, a istovremeno će otvoriti suvremeni kontekst koji publiku potiče na razmišljanje i refleksiju o današnjem društvu i njegovom općem okruženju.

 Zanimljivo je kako je redatelj s glumačkim ansamblom stvorio iluziju igre koja pred nama teče lakoćom u spomenutome nostalgičnom smjeru, a napomenimo da je upravo ono što u kazalištu započinje i teče naizgled jednostavnošću, nastajalo složeno i, vjerujemo, u mnogočemu improvizacijskim, suradničkim, usudit ćemo se reći, najzahtjevnijim kazališnim radom koji će ipak biti suvremen i misaono svevremenski slojevitiji. Do toga nas je doveo glumački, oživotvoreni scenski rad, rad kao sveprisutno jedino mjerilo ljudske vrijednosti koje ne zaobilazi ni radnike u umjetnosti.
(Marijana Trinajstić, KAZALIŠTE.hr)

“Balkanski špijun” riječkog HNK oblikovan je između ironije i intelektualne provokacije. Izvedba bi se mogla dovesti u vezu s medijskom stvarnošću današnjice, s količinom informacija koje su nam svakodnevno servirane, teorijama zavjere i trajnim osjećajem ugroze. Današnji Ilije Čvorovići možda više ne špijuniraju iz ideološke lojalnosti, a možda je baš danas ideologija pogonsko gorivo broj jedan u javnosti, uz stalnu prijetnju strahom, sumnjom, neizvjesnošću.
(Kristian Sirotich, Artkvart.hr)

Jan Samek
OVO BI MOGAO BITI MOJ RAZRED
Redateljica: Jan Samek
Premijera: 08. svibnja 2026. 
Reprize:  09. svibnja, 11. svibnja, 12. svibnja, 13. svibnja (dvije izvedbe), 19. svibnja, 27. svibnja 2026.
Mjesto održavanja: HNK Ivana pl. Zajca

„Ovo bi mogao biti moj razred“ autorski je projekt redateljice Anice Tomić i dramaturginje Jelene Kovačić, nastao prema tekstu Jana Sameka, u produkciji HNK Ivana pl. Zajca u Rijeci. Predstava se bavi vršnjačkim i digitalnim nasiljem, društvenim mrežama, pritiskom razredne zajednice, odgovornošću promatrača i šutnjom odraslih. Projekt se nadovezuje na dugogodišnje umjetničko istraživanje nasilja kojim se Anica Tomić i Jelena Kovačić bave kroz svoj kazališni rad, a ovoga puta fokus je usmjeren na mlade i digitalni prostor u kojem se nasilje danas često širi, intenzivira i postaje javno- nasilje se među mladima pojavljuje u sve složenijim oblicima i predstava tematizira upravo te suvremene okolnosti.

Sukladno temi, redateljica Anica Tomić, zajedno s dramaturginjom Jelenom Kovačić predstavu je postavila poput beskonačnog scrolla. Ona je fragmentirana, ubrzana, prošarana kratkim emocionalnim eksplozijama, a žive izvedbe glumaca kombinirane su s videosnimkama kojima se, u maniri true-crime dokumentarca, daje do znanja da će se dogoditi tragedija. Virtualni prostor nije kulisa, nego paralelno mjesto radnje, aktivni sudionik nasilja, arhitekt odnosa i intime…
(Luka Benčić, Jutarnji list) 

Katarzičnom učinku odgledane drame u životu ove skupine tinejdžera svjedoče nijemost i nemoć publike da u trenu nakon završnog prizora odmah uputi zasluženi pljesak ansamblu. Trenuci potresne umne i emocionalne tišine donijeli su sve što ikoja riječ prosudbe ne može ostvariti.
(Marijana Trinajstić, KAZALIŠTE.hr) 


REPRIZE

Branislav Nušić
GOSPOĐA MINISTARKA
Redateljica: Tatjana Mandić Rigonat
Premijera: 18. srpnja 2020.
Reprize: 08. siječnja 2026. 
Mjesto održavanja: HNK Ivana pl. Zajca

Živana Popović nacionalne dramske prvakinje Olivere Baljak je njena osobna, proizlazi iz njena glumačkog habitusa, iskustva, osjećaja za komediografski žanr. Baljak je ušla u lik gospođe ministarke, reklo bi se tijelom i dušom, na sočnom Nušićevom jeziku, noseći predstavu od početka do kraja.
(Kim Cuculić, Novi list)

Predstava je bila melem za dušu, sreća koju čovjeku može podariti samo umjetnost. Riječanke i Riječani, oni sretnici koji su se dočepali karata, konačno su se u ovim mračnim, koronarnim vremenima opustili do te mjere da su se smijali, pljeskali, zvali glumce na još jedan poklon i još jedan i još jedan. (…)
Ekipa je u Rijeci izvela odličnu predstavu. (…) Nušićeva predstava „Gospođa ministarka“ u riječkom je kazalištu bila susret ljudi s ljudima. Danas i ovdje. Može li više? Može li veće?
(Vedrana Rudan, Rijeka danas )


Autorski projekt Borisa Liješevića 
TRI SESTRE, JA
Redatelj: Boris Liješević
Premijera: 25. listopada 2025.
Reprize: 09. siječnja, 10. siječnja 2026. 
Mjesto održavanja: HNK Ivana pl. Zajca 

Posrijedi zaista jest A. P. Čehov, čija je psihološka tragikomedija "Tri sestre" doista nepatvoreno iznesena na scenu, sa svim dramaturškim nijansama te jasno i živo oblikovanim karakterima. Odrednica "autorski projekt" jest njezina nadgradnja, bešavno spajanje likova s osobnim pričama glumica i glumaca koji ih igraju. Njih neću prepričavati, ali nisu izlišne i korespondiraju s ulogama. Posrijedi je, dakako, postupak poznat od antičkih vremena, kad se glumac izravno obraća publici u nekom trenutku radnje. Ovdje je taj postupak, rekao bih, organski izveden, a ti momenti kad glumci predstavljaju vlastite životne priče isto nisu puki dokumentarizam, nego glumačko uživljavanje.
(Tomislav Čadež, Jutarnji list)

Redatelj smatra da taj „ja“ pripada samom kazalištu – instituciji koja promišlja život, postavlja pitanja, ali i pronalazi odgovore. Vjerujem da glumcima nije bilo jednostavno ogoliti se do te mjere da na pozornici iznose svoju intimu, ali to može jedino biti posljedica zdravih međusobnih odnosa u koje je bio uključen i redatelj predstave. Sve su to procesi koji su u gledatelju izazivali paralelno više procesa propitivanja i povezivanja u istom trenutku te ga vodili u skrivene unutarnje procese, ne dajući mu ni trenutak mira.
(Ana Matijević, Artkvart.hr) 


Bekim Sejranović – Goran Vojnović
NIGDJE, NIOTKUDA
Redatelj: Ivica Buljan
Premijera: 15. veljače 2025.
Reprize: 19. siječnja , 05. veljače , 16. ožujka 2026.
Mjesto održavanja: HNK Ivana pl. Zajca 


Roman »Nigdje, niotkuda« pisan je u autobiografskome ključu – radnja romana, naime, prati ključne događaje iz autorova života – od djetinjstva u Brčkom, preko dana provedenih u Rijeci, pa do odlaska u Norvešku gdje glavni junak studira i radi kao prevodilac, ali i proživljava dvije (nesretne) ljubavne priče. I u ovom djelu do izražaja dolaze neke od stalnih tema Bekima Sejranovića – kriza identiteta, iskorijenjenost, osjećaj nepripadnosti, neprilagođenost, izmještenost… Kritičari su zapazili i da se ovaj roman može istodobno čitati i kao kratka povijest 20. stoljeća na ovim prostorima i kao svojevrsni katalog svih njegovih izbjeglištava. 
(Kim Cuculić, Novi list) 

Glavni lik romana, odnosno predstave, ostavljen je u ranom djetinjstvu (roditelji su ga prepustili na odgoj baki) i odrastajući postaje onaj koji ostavlja, odlazi, bježi. Ponekad je na bijeg prisiljen, kao u slučaju odlaska iz Rijeke u vrijeme Domovinskog rata, zbog nemogućnosti nastavka studija i pronalaska posla bez dokumenata, ponekad bježi samoinicijativno, kao kada odlazi na otok S. na sjeveru Norveške. Literarni i kazališni Bekim kreće se dalje bez jasnog cilja, a ljudi kojem putem upoznaje jednako su obilježeni traumom kao i on. 
(Luka Benčić, Jutarnji.hr)


Autorska predstava - Ivana Plazibata, Petre Pleše, Olivere Baljak, Aleksandre Stojaković Olenjuk, Jelene Lopatić, Denija Sankovića, Ana Marije Brđanović i Romine Tonković 
KAD SE ZALJUBLJUJEMO
Redatelj: Ivan Plazibat
Premijera: 23. studenog 2024.
Reprize: 20. siječnja, 21. siječnja, 22. siječnja, 03.veljače., 10.veljače, 12.veljače, 04.ožujka, 21. svibnja, 22. svibnja 2026.
Mjesto održavanja: HNK Ivana pl. Zajca

Čar ovog autorskog projekta uistinu ne leži u nekoj prividnoj unikatnosti forme, pa čak ni sadržaja, već u znalački oblikovanom – ritmu. Unutar te jednostavne strukture, Plazibatovo umijeće prepoznajemo u besprijekornoj orkestraciji i gotovo matematički preciznom poretku svih sastavnica scenske igre. Ritam caruje na pozornici dok nam predstavlja sve sastojke drame – u najužem smislu riječi – koja nastaje i razrješava se pred našim očima. 
(Oretta Bressan, Vijenac 802)

Ipak, riječ je o zamišljenoj, fikcionalnoj dramskoj situaciji s isto takvim likovima u čije interpretacije glumci unose i ponešto autoreferencijalnosti. Zanimljivo je i da predstava nije nastala prema nekom unaprijed zadanom tekstu, već su ga redatelj Ivan Plazibat, dramaturginja Petra Pleše i glumci Olivera Baljak, Deni Sanković, Ana Marija Brđanović, Aleksandra Stojaković Olenjuk, Jelena Lopatić i Romina Tonković sami stvarali. Iz takvog kazališnog procesa i improvizacija nastao je materijal koji u dramaturškom smislu djeluje kao kompaktna cjelina, s početkom, sredinom, klimaksom i epilogom. Ovakav način rada omogućio je glumcima i realističniji, uvjerljiviji, plastičniji pristup u kreiranju uloga. Tom realizmu pridonosi i spominjanje nekih tipičnih riječkih motiva, poput morčića i nekih lokacija u Rijeci. 
(Kim Cuculić, Novi list)


Sofoklo
KRALJ EDIP
Redatelj: Luciano Delprato
Premijera: 03. srpnja 2020.
Reprize: 24. siječnja 2026. 
Mjesto održavanja: HNK Ivana pl. Zajca

Riječani su u svom „Kralju Edipu“ pronašli ključ osvajanja naizgled neosvojive publike – tinejdžera. Učinili su to suvremenim pristupom lutkarstvu, poigravši se na slojevit, pametan i duhovit način svim elementima ovog izvedbenog bisera.
(Igor Tretinjak, Kritikaz.com)

Petorica glumaca zajedno s lutkama pričaju priču – prvi i savršeni whodunit – Edip traži ubojicu, da bi spasio grad, državu, sebe kao vladara i kao čovjeka… Čini vam se poznato? Traže li to isto i jednako panično i današnji vladari? Lijek protiv pošasti koja nas je napala, da bi spasili društvo, države, sebe kao vladare i kao ljude.
(Mila Bulimbašić Botteri, Kazalište.hr) 


Autorski projekt Damira Martinovića Mrleta i Ivanke Mazurkijević 
MAGARČIĆ I KIT
Redatelj: Leda Festini Jensen i Damir Martinović Mrle
Premijera: 23. svibnja 2025.
Reprize: 18. ožujka, 30. travnja 2026.
[bookmark: _Hlk218510877]Mjesto održavanja: HNK Ivana pl. Zajca 

Prije nego je priča započela, na pozornicu su izašle – dvije masline, ne stabla, već plodovi maslina – napuhana, topla i duhovita stvorenja koja su odmah uspostavila kontakt s djecom. Kroz humor i šarm, podsjetile su djecu da se u kazalištu ne viče, ali su ih odmah i pozvale da slobodno odgovaraju na pitanja. Ovaj duhoviti dijalog na samom početku stvorio je most povjerenja između pozornice i publike, a publika –  najmlađa – odmah je razumjela da je kazalište prostor slobode, igre i dijaloga. 
(Marta Ožanić, Artkvart.hr)

Ivanka u svojem autorskom izrazu također odbija robovati standardima i klišejima – uvijek je šarolika, glasna i autentična, i taj je njen specifičan izražaj prisutan i u ovoj predstavi. "Cijeli svoj odrasli život uživam raditi u svemu gdje su djeca. Ona su tako čista i u smijehu i u suzama. Ovdje, kao i u svemu, samo trebaš biti iskren i pun energije", govori. Njih se dvoje, kažu, u svojim projektima trude prilagoditi publici, ali svejedno "nekako ispadne da smo uvijek drugačiji i svoji". 
(Gea Vlahović, tportal.hr)


Mila Čuljak 
DOWN BY LAW 
Redatelj: Mila Čuljak
Premijera: 17. svibnja 2018.
Reprize: 20. ožujka 2026.
Mjesto održavanja: HNK Ivana pl. Zajca 

Kako navodi Mila Čuljak, riječ je o 55 minuta bliskosti, povezanosti, skrbi, nježnosti i razumijevanja prema svim obiteljima osoba s Down sindromom i svima nama. Predstava je svoju premijernu izvedbu imala 2018. godine, što znači da na sceni baš i nije novost. „Down, by Law” je konstanta, a konstanta je i osjećaj koji ova monodrama izaziva kod gledatelja. Tko god je imao priliku gledati je, nije ostao ravnodušan, a kome brada barem jednom nije zadrhtala, taj je nešto važno u toj monodrami propustio.
(Kristian Sirotich, Artkvart.hr)

GOSTOVANJA HRVATSKE DRAME

NIGDJE, NIOTKUDA – izvedba u Prešernovom gledališču Kranj: 30. siječnja 2026.
DOWN BY LAW – izvedba na Festival Nahero, Zagreb: 26. ožujka 2026. 
U UTROBI KITA -  izvedba na festivalu Theatres of the world, Tunis: 02. travnja 2026, izvedba u SNG Nova Gorica, Slovenija: 18. lipnja 2026. 
TRI SESTRE, JA – izvedba na 33. Festivalu glumca u  Vinkovcima: 15. svibnja 2026.
BALKANSKI ŠPIJUN – izvedba u INK- Gradsko kazalište Pula: 20. svibnja 2026., izvedba u Jugoslovenskom dramskom pozorištu, Beograd: 10. lipnja 2026., izvedba u HNK Osijek u sklopu K-HNK: 11. lipnja 2026. 
MAGARČIĆ I KIT – izvedba u HNK Varaždin u sklopu K-HNK: 26. svibnja 2026.,  izvedba na Dječjem festivalu bajke, Ogulin: 13. lipnja 2026., 
Izvedba na 66. Međunarodnom dječjem festivalu Šibenik: 23. lipnja 2026.


GOSTOVANJA U SKLOPU K-HNK U HNK IVANA pl. ZAJCA:

DOK ZVIJEZDE NE PADNU – gostovanje Hrvatskog narodnog kazališta u Osijeku: 25. travnja 2026.
KRALJ LEAR – gostovanje Hrvatskog narodnog kazališta u Varaždinu: 04. svibnja 2026. 


GOSTOVANJA U ORGANIZACIJI HRVATSKE DRAME U HNK IVANA PL. ZAJCA:

PITA MOJA MAMA, IMATE LI JEDNO JAJE – gostovanje Teatra Poco Loco: 30. siječnja 2026. (dvije izvedbe)
TRI SESTRE, FAKE - gostovanje Kazališne družine Drugi Revolver i Scene Ribnjak: 07. veljače 2026.
THE PLACE OF SAFETY – gostovanje kazališne skupine Kepler – 452, 16. travnja i 17. travnja 2026. 
SOLARIS DVA – gostovanje INK – Gradskog kazališta Pula: 20. travnja 2026.
ČUDESNA ŠUMA – gostovanje Gradskog kazališta Zorin dom Karlovac: 06. svibnja 2026. 


TALIJANSKA DRAMA
PREMIJERE

Goldoni
Marina Carr
MIRANDOLINA
Koprodukcija s TSV Teatro Stabile del Veneto i Abbey Theatre Dublin, u kulturnom programu Olimpijskih igara Cortina/Milano
Redateljica: Caitriona MacLaughlin
Premijera: 5. veljače 2026. Teatro del Monaco, Treviso
Premijera i izvedbe u Rijeci: 5. ožujka 2026. i 6. ožujka 2026. (2 izvedbe)
Mjesto održavanja: HNK Ivana pl. Zajca 

Predstava „Mirandolina“, međunarodna koprodukcija Italije, Hrvatske i Irske odnosno Teatra Stabile del Veneto – Teatra Nazionale, Nacionalnog irskog kazališta Abbey iz Dublina i riječkog Hrvatskog narodnog kazališta Ivana pl. Zajca, njegove Talijanske drame. Međunarodni projekt dio je kulturnog programa Olimpijskih igara Milano – Cortina 2026.
„Mirandolina“ je inspirirana remek-djelom talijanskog dramatičara Carla Goldonija „Gostioničarka“, a autorica suvremene adaptacije poznata je irska spisateljica,  jedna od najutjecajnijih dramatičarki na europskoj sceni, Marina Carr.  Crpeći inspiraciju iz jednog od najvećih Goldonijevih klasika, tri stoljeća kasnije stvorila je bolno suvremenu preradbu “Gostioničarke“, koja se bavi rodno uvjetovanim nasiljem i ženama koje se danas opiru tom nasilju.

I dramski tekst i predstava napravljeni su iz feminističke perspektive, stavljajući u prvi plan toksični maskulinitet i nasilnički odnos muškaraca prema ženama, što u tragičnoj završnici ove »Mirandoline« dovodi do femicida kao krajnje konzekvence. I to više doista nema veze s Goldonijem i njegovim komediografskim rukopisom. Jednom riječju, oni koji su očekivali Goldonijevu »Gostioničarku«, nisu je dobili. Umjesto vedre i lukave gostioničarke Mirandoline te duhovitih dijaloga ove suptilne studije karaktera, dobili smo mračnu dramu, tragediju, koja polazi od mizoginije Mirandolinina udvarača, čije će cvijeće za Valentinovo zamijeniti nož. Predstava »Mirandolina« počinje od kraja, retrospektivno – Mirandolina i Ethel (Margherita Mannino) nalaze se u kupeu vlaka koji ih vodi u tunel smrti.
(Kim Cuculić, Novi list)



Massimiliano Cividati
NONNA HA PERSO IL FILO/ BAKA JE IZGUBILA KONAC
Inspirirano slikovnicom Ive Bezinović Haydon
Redatelj: Massimiliano Cividati
Pretpremijera za škole: 20. ožujka 2026. u 12h
Premijera: 20. ožujka 2026.
Reprize: 23. ožujka 2026.

Sara ima šest godina, ide u prvi razred i pravi je vrtlog radosti! Sve dijeli sa svojom bakom, živahnom osamdesetogodišnjakinjom, punom ljubavi i mašte. Između igri, smijeha, crtanja i malih avantura, njihova veza raste svakim danom. Ali nešto se mijenja: baka počinje zaboravljati riječi, gubiti se u sjećanjima i brkati imena. Mala Sara s čuđenjem i nježnošću otkriva da je njezina draga baka „izgubila konce”.
Održavajući delikatnu ravnotežu između glumačkog teatra i lutkarstva, predstava kroz ironiju i poeziju progovara o strahu i nadi koji izviru kada se suočimo s gubitkom pamćenja. „Baka je izgubila konac“ je intenzivna priča koja otkriva kako nevidljive niti ljubavi, unatoč svemu, ostaju zauvijek.

Redatelj Cividati zanimljivo je zamislio lik bake, kao kombinaciju lutke i glumice Serene Ferraiuolo koja ujedno animira lutku u prirodnoj veličini (izradu lutke potpisuje Luči Vidanović iz Gradskog kazališta lutaka Rijeka). Ovakvom suigrom lutkarstva i žive glume na začudan način ostvaruje se ideja kazališnog dvojnika, a savršen dvojnik nastaje upravo u dvojnicima identična izgleda. Ili, kako je zapisao Patrice Pavis, »između istosti i jednako neostvarive drugosti, lik je, baš kao i kazalište, u vječnoj potrazi za svojim dvojnikom«. Ovakvom zamisli umnožavanja lika prikazane su dvije bake – jedna koja se sve više gubi i polako nestaje, i druga koja pokušava sačuvati sjećanja na život koji je nekad imala i bližnje koji su je okruživali. (…)
U završnici predstave »Baka je izgubila konac« u naslonjaču ostaje lutka bake, starice, dok glumica Serena Ferraiuolo na prosceniju, u mikrofon, izgovara poetski tekst posvećen sjećanju, onome koje je baka izgubila, ali se na ovaj način – uz pomoć kazališta i kazališne dvojnice – nastoji sačuvati, i kad oni koje smo voljeli jednom odu. Na emotivan način tako je djeci približena tema starosti i smrtnosti, kao i ideja sjećanja i vječne ljubavi. Među premijernom publikom bilo je i odraslih, koje je, sudeći prema reakcijama, predstava također dirnula.
(Kim Cuculić, Novi list)

Prekrasno je vidjeti mnoštvo djece raznih uzrasta kao i mlade ljude na početku života, ispred našeg riječkog HNK Ivana pl Zajca i čuti taj veseli, neopterećujući žamor mladih glasova koji s nestrpljenjem očekuju vidjeti novu predstavu Talijanske drame  „Nona ha perso il filo/ Baka je izgubila konac“. Upravo tako je izgledao prostor  ispred našeg velikog riječkog Kazališta pred premijeru ove predstave koja je inspirirana slikovnicom naše Riječanke Ive Bezinović Haydon originalnog naslova „Moja baka ne zna tko sam“, a autor i redatelj predstave je Massimilliano Cividati.

Iva Bezinović Haydon u jednom je razgovoru rekla „Djeca su vrlo kritična, iskrena i direktna. Ako ih nešto ne zainteresira, to neće željeti čitati. Najveći je izazov pisati na način koji će djeci biti razumljiv, ali ne patronizirajući. Nekako mislim da nema velike razlike između mojih priča za djecu i za odrasle – svoje idealne čitatelje vidim kao empatične, otvorene i znatiželjne, i za takve pišem.“ I upravo je to bilo vidljivo u izvedbi ove predstave  koju su u posvemašnjoj koncentraciji pratili svi u gledalištu, od onih najmanjih od tri godine, pa do nas starijih, baka i djedova. Razlika je bila samo u načinu doživljenog, u poimanju snage i veličine teksta, jednostavnog, ali s mnoštvom slojeva koje smo gledajući i slušajući razotkrivali.

Redatelj Cividati kaže da je predstava nastala na pitanju – Zašto me se baka ponekad ne sjeća?, ali ne zato da bi dali odgovor – jer lagani odgovori na teška pitanja nikome ne pomažu – nego da učinimo nešto korisnije: da zajedno ostanemo u tom pitanju, da ga se ne bojimo.“ I nekako mi se čini, promatrajući oko sebe mlade gledatelje, da su pronašli taj put u kome će biti manje uplašeni promjenama na svojim bakama i djedovima, ako se s njima sretnu i suoče.
(Glorija Fabijanić Jelović, Radio Korzo)

Ivor Martinić
MIO FIGLIO CAMMINA SOLO UN PO' LENTAMENTE/ MOJ SIN SAMO MALO SPORIJE HODA
Koprodukcija s CSS-CENTRO STABILE DI INNOVAZIONE DEL FRIULI VENEZIA GIULIA i TSF- Teatri Stabil Fulan
Režija i koncept: Marcela Serli
Talijanski prijevod: Elisa Copetti
Pretpremijera: 12. lipnja 2026.
Premijera: 13. lipnja 2026.
Mjesto održavanja: HNK Ivana pl. Zajca

Snažan obiteljski portret ispunjen smijehom, svađama i tvrdoglavom ljubavlju. U uobičajenom kućanstvu priprema se rođendanska zabava: Branko puni 25 godina. Oko njega su majka koja nikad ne odustaje, tihi otac, sestra puna života i baka koja zaboravlja sve – osim potrebe za ljubavlju. Između oštrih dijaloga i trenutaka dirljive nježnosti, svakodnevni život postaje istovremeno poetski i groteskni. Bolest, invaliditet i strah od starenja isprepliću se s jednostavnim, univerzalnim željama: biti viđen, biti odabran, biti voljen. S ironijom i delikatnošću, predstava nas vodi u obitelj koja je poput svih obitelji, podsjećajući nas da, čak i kada život usporava, srce nastavlja ubrzano kucati. 
U režijskom i konceptualnom pristupu Marcele Serli gledatelje poredani na pozornici dočekuju glumci i glumice, gotovo »ogoljeni«, u donjem rublju. To je njihovo prvo »predstavljanje« publici, nakon čega odijevaju kostime i postaju likovi Martinićeve drame koja se odvija u četiri čina. Postupak »ogoljavanja« prisutan je i na scenografskom planu (asistent scenografije je Ivan Botički) – na sredini pozornice je postament s drvenim okvirima vrata i prozora, postavljene su stolice, ali ne i stol koji se spominje u predstavi, dok zidova nema. To je kuća koja se simbolički ruši, a stola oko kojega bi se trebala okupiti obitelj fizički nema. Drugi prostor zbivanja je park, s nekoliko stabalaca tankih osušenih grana i klupama. Tako minimalistički oblikovan scenski prostor, u kojemu se prozor i vrata pomiču i mijenjaju pozicije u odnosu na likove, istovremeno je slikovit kazališni znak koji otvara metaforička značenja. Marcela Serli kazališni je prostor proširila onim filmskim, odnosno kamerom koja bilježi pojedine trenutke na sceni, naročito krupne planove glumaca, postajući svojevrsno »treće oko« ili »špijunka na vratima« koja dodatno naglašava razna emotivna stanja likova i njihova unutarnja previranja.
(Kim Cuculić, Novi list)

Provodnih motiva, životnih konstanti, na sceni je bilo nekoliko – role na kojima se kreće Doris kao mladenačka energija i kotači (Brankova kolica) koji povezuju sestru i brata, životi koji se tek nalaze na početku kotrljanja vremenom, rođendanski baloni kao životna radost koja u svakom razdoblju života znači nešto drugo – bilo lakomost (baka, djed), bilo putenost (Mihael, Mia, Rita, Sara, Branko). Sveprisutni redatelj ili Tin pripovjedač i sam se u ključnom trenutku slavlja pridružuje proslavi i tako se granice između redatelja i glumca, koji obojica zadiru u tekst, brišu.
Izvrsnom uigranošću i lakoćom izmjene najavljenih prizora gledatelji su pratili priču jedne obitelji koja je nalik svim obiteljima: u korijenima nosimo životne rituale, kakvi bili da bili, a kao i ova predstava, drže nas na okupu.
(Mirijana Trinajstić, Kazalište.hr)

REPRIZE

Anton P. Čehov
ČECHOV IN COMMEDIA: DUE ATTI UNICI IN LINGUA RUSTICA / 
ČEHOV U KOMEDIJI: DVIJE JEDNOČINKE NA RUSTIKALNOM JEZIKU 
Adaptacija i režija: Marco Zoppello
Premijera: 11. prosinca 2025.
Repriza: 11. ožujka 2026. (Orkestralna dvorana HNK Ivana pl. Zajca)
Mjesto održavanja: Zajednica Talijana u Rijeci- Circolo

»Prosidbu«, kao i »Medvjeda«, Čehov je žanrovski odredio kao »šalu u jednom činu«, a njezini su likovi posjednik Stepan Stepanovič Čubokov, njegova 25-godišnja kći Natalija Stepanovna te Čubokovljev dugogodišnji susjed, zemljoposjednik Ivan Vasiljič Lomov. Zaplet nastaje u trenutku kad Lomov dođe kod Čubokova zatražiti Natalijinu ruku, no cijeli taj proces poremete Lomovljeva predimenzionirana hipohondrija, kao i svađe oca i kćeri, oca i Lomova te Lomova i Natalije. Premijera u Rijeci bila je posebna po tome što je u ulogu Čubokova »uskočio« redatelj Marco Zoppello umjesto glumice Annamarie Ghirardelli koja je bila spriječena. Scenograf i kostimograf Ivan Botički naznačio je scenski prostor jednim vratima, manjim stolom, svijećnjakom, radijom iz kojeg dopire glazba te još pokojim rekvizitom, dok su kostimi stilski vezani za 19. stoljeće. Ovakva minimalistička i funkcionalna scenografija stavila je glumce i njihovu glumačku suigru u prvi plan. Stefano Iagulli na komičan je, karikaturalan, pa i pomalo groteskan način utjelovio Natalijina prosca Lomova. U Iagullijevoj glumačkoj interpretaciji ili studiji karaktera do izražaja, preuveličano, dolaze razni strahovi, anksioznosti, nesigurnosti i nepovjerljivosti Lomova, a posebno njegova hipohondričnost. Nataliju je, također na liniji komičnosti, utjelovila Aurora Cimino, a naročito su duhoviti prizori svađa između Natalije i Lomova – najprije oko toga kome pripada livada te potom prepiranje vezano za to čiji je pas bolji. Njihove prepirke i nadmetanje nemaju kraja, no u završnici prosidba ipak uspije, uz Čubokovljev zaključak: »Jednom riječi, bračna sreća počinje…«
Marco Zoppello režijski je domišljato premostio i povezao dvije jednočinke – između njih je ubacio glazbeni intermezzo koji izvode Aurora Cimino i Stefano Iagulli, a u »Medvjeda« uvodi obrtanje vrata i razmještanje elemenata scenografije koji sad kreiraju ozračje sobe za goste na imanju udovice Jelene Ivanove Popove. 
U »Medvjedu« je sjajnu grotesknu studiju karaktera napravio glumac Giulio Settimo, koji tumači Smirnova, zapravo naslovnog junaka koji i habitusom i ponašanjem priziva medvjeda. Settimo je ovom ulogom napravio pravu glumačku transformaciju – i »medvjeđom« modulacijom glasa, i facijalnom ekspresijom i scenskim pokretom, krećući se scenom, zaogrnut kaputom s medvjeđim krznom, tromo i nezgrapno, baš poput spomenute životinje.
S druge strane je naizgled krhka udovica Popova koju na realističan, manje karikaturalan način, tumači Ivna Bruck, razotkrivajući da su njezina duboka tuga i zavijenost u crninu zapravo hinjeni jer ju je pokojni muž varao i nije se baš najbolje ponašao prema njoj. Između Popove i Smirnova, slično kao i među likovima »Prosidbe«, javljaju se napetosti i svađe koji će eskalirati čak do tragikomičnog pokušaja dvoboja. No, nakon toga slijedi, prema Čehovljevoj didaskaliji, »dug poljubac« ili ljubav pobjeđuje na kraju, jednako kao i u »Prosidbi«.
Odlično uigranu glumačku ekipu premijerna publika pljeskom je nekoliko puta pozvala na naklon.
(Kim Cuculić, Novi list)

Završni pljesak - dug, iskren, podijeljen s inspicijenticom Andreom Slamom i autorom scenografije i kostima Ivanom Botičkim - potvrđuje učinkovitost projekta. Zoppello je htio nasmijati: i uspio je. Ali uz smijeh, ostaje nešto više. Snaga ovih jednočinki, napisanih prije više od stoljeća, jest njihova sposobnost da nam se danas obraćaju s istom jasnoćom: Čehov promatra ljudska bića koji pokušavaju zadržati svoje dostojanstvo dok se spotiču o vlastita ograničenja. Strahovi, neuroze, smiješna tvrdoglavost, iznenadna nježnost: u toj međuigri uspona i padova, publika prepoznaje sebe. "Oni su poput nas, poput naših susjeda, poput naše obitelji",  podcrtava Zoppello. I možda upravo ovdje leži snaga predstave: u pokazivanju da smijanje drugima neizbježno znači smijanje sebi. 
(Anna Maria Prendivoj, La Voce del popolo)


Bjarni Haukur Thorsson
IL PAPà/ JA, TATA
U koprodukciji sa ZATROCARAMA aps
Redatelj: Marco Di Stefano
Premijera: 20. svibnja 2025.
Repriza: 19. ožujka 2026. (Orkestralna dvorana HNK Ivana pl. Zajca)
Mjesto održavanja: HNK Ivana pl. Zajca

Monodrama je za glumca najzahtjevnija forma i odmah na početku moramo reći da je Settimo uspješno odgovorio ovom izazovu.
Thorssonov tekst na duhovit način progovara o svim fazama prije i nakon dolaska djeteta na svijet, o mukama, ali i radostima roditeljstva. No, dok se ove teme uobičajeno vezuju uz majke, Bjarni Haukur Thorsson donosi priču iz perspektive oca. Tako je u središtu njegova komada jedan tata, koji prepričavajući razne situacije i evocirajući različite likove u ispovjednom tonu iznosi iskustva s kojima se susreo iščekujući svoje prvo dijete.
Redatelj Marco Di Stefano naznačio je prostor razbacanim dječjim igračkama, jednim velikim televizijskim ekranom, s nekoliko crnih kubusa i jednom vrećom za sjedenje. Sve ostalo, uz pokoju glazbenu numeru i dizajn svjetla, prepušteno je samom glumcu, Giuliju Settimu, koji je tijekom intenzivne izvedbe koja traje sat i pol iskazao čitav spektar emocionalnih stanja – od straha, zabrinutosti i očaja, do (samo)ironije i veselja. Pritom Settimo ne glumi jedino samoga sebe, već brzim glumačkim transformacijama, kao i unošenjem elemenata lutkarstva, igra i čitav niz drugih likova – svoju partnericu, ginekologa, svekrvu…, na koncu i dijete.
(Kim Cuculić, Novi list)
Predstava pod naslovom »Il papà« odigrana je premijerno u komornom ambijentu Male scene pulske kazališne kuće – na talijanskom jeziku s titlovima na hrvatskom, nasmijavši publiku do suza, ali i navodeći je na ozbiljnije promišljanje o mnogočemu. Dijelom je to predstava koja donosi smijeh na »prvu loptu«, a ipak, potrebno je podrobnije razmišljanje o raznim aspektima ljudskoga života, iako se može, s druge strane, na sve to gledati kao na komad koji donosi – samo zabavu.
Settimo se i u ovoj ulozi pokazao kao izvrstan glumac, prikazujući šaroliki spektar tema – od očinske trudnoće i pelena, pa sve do pitanja odnosa sa ženom i društvom općenito u širem smislu. Giulio Settimo kao tata će i nasmijati do suza, ali i dotaknuti u samo srce verbalnom i neverbalnom glumom koja je ovdje posebno naglašena, ali nikada previše naglašena. Po mjeri, i malo više od toga. Možda i puno više. Relativno je to.
(Vanesa Begić, Novi list)


Ivan Viripajev
ILLUSIONI/ILUZIJE
Koprodukcija s festivalom Mittelefest 
Prijevod: Teodoro Bonci del Bene
Režija: Vinicio Marchioni
Premijera u Italiji: 25. srpnja 2025, Mittelfest, Cividale del Friuli
Premijera: 22. prosinca 2025.
Repriza: 25. ožujka 2026. (Orkestralna dvorana HNK Ivana pl. Zajca)
Mjesto održavanja: HNK Ivana pl. Zajca

Topao, dugotrajan pljesak publike na kraju predstave pokazao je vještinu i scensku snagu glumaca koji su s velikom osjetljivošću prenijeli univerzalne poruke, pa čak i retoričko pitanje: „Je li prava ljubav samo uzvraćena?“ Odgovor na to pitanje bio je prepušten publici da slobodno odabere koja je po povratku kući mogla duboko razmisliti i pronaći odgovor u svojem odrazu u ogledalu.
(Roberta Ugrin, La Voce del popolo)

U evociranju višestruko zapletenih ljubavnih odnosa dvaju bračnih parova ono što stalno izmiče je – istina. Riječ je o svojevrsnom kazališnom rašomonu, u kojemu nikad ne možemo dokučiti pravu istinu, odabrati pravu verziju između više istina ili interpretacija u situaciji kad svatko ima svoju istinu ili priču.
Predstava »Iluzije« tako neprestance propituje granice između istine i laži, stvarnosti i fikcije, tragajući za onim što sintetizira jedan od likova: »Mora postojati barem neka vrsta trajnosti u ovom ogromnom, promjenjivom svemiru.«
Slaganju kockica mozaika raznolikih priča pridonose i ostali glumci, čiji su likovi koje tumače naznačeni i imenima na njihovim majicama. Serena Ferraiuolo je Sandra, Ivna Bruck glumi Margaret, Mirko Soldano je Albert, a Andrea Tich je Denny. Svi oni u mikrofon izgovaraju priče, ali bez klasične glumačke interpretacije i uspostavljanja odnosa među likovima na sceni.
(Kim Cuculić, Novi list)


GOSTOVANJA TALIJANSKE DRAME: 

MIRANDOLINA – Teatro del Monaco, Treviso (Italija) 5. veljače, 6. veljače, 7. veljače i 8. veljače 2026.
Teatro Comunale Dino Buzzati, Belluno (Italija) 11. veljače 2026.
Teatro Goldoni, Venezia (Italija) 13. veljače, 14. veljače i 15. veljače 2026.
Teatro Verdi, Padova (Italija) 17. veljače , 18. veljače, 19. veljače, 20. veljače, 21. veljače i 22. veljače 2026.
Teatro Nuovo, Verona (Italija) 24. veljače, 25. veljače, 26. veljače, 27. veljače, 28. veljače, 29. veljače i 1. ožujka 2026.
Teatro Elfo Puccini, Milano (Italija) 10. ožujka, 11. ožujka, 12. ožujka, 13. ožujka, 14. ožujka i 15. ožujka 2026.
ČECHOV IN COMMEDIA/ ČECHOV U KOMEDIJI- Teatro Gandusio, Rovinj, 9. travnja (dvije izvedbe), Festival Zlatni Lav Umag, 27. lipnja 2026.;
NONNA HA PERSO IL FILO/ BAKA JE IZGUBILA KONAC- Teatro Gandusio, Rovinj, 8. travnja (dvije izvedbe), Kulturni dom Izola (Slovenija), 10. travnja 2026.;
ILLUSIONI/ ILUZIJE- INK Pula, 14. travnja 2026.;


OPERA

OPERNI PROGRAM

PREMIJERE

Koprodukcija s Fondazione Teatro Regio di Parma
Giuseppe Verdi
IVANA ORLEANSKA
Dirigenti: Sebastiano Rolli i Karlo Hubak
Redateljica: Emma Dante
Premijera: 29. siječnja 2026.
Reprize: 31. siječnja, 2., 4. i 7. veljače 2026.
Mjesto održavanja: HNK Ivana pl. Zajca
Premijera koproducenta: 24. siječnja 2025.

Opera je inspirirana francuskom heroinom, mladom ženom koja u Francuskoj 15. stoljeća, između božanskog poziva, političkih spletki i osobnih sumnji, traži svoj vlastiti put, mijenjajući pritom sudbinu cijele Europe. Strastvene arije, snažni zborski prizori te dirljivi dueti dočaravaju životne borbe glavne junakinje, uvezujući u njih pitanje religioznosti, ali i ljudsku ranjivost, prožimajući tako cijelo djelo snažnim, a našim, ljudskim emocijama.
Pod redateljskom palicom renomirane Emme Dante nastaje novo viđenje opere Giuseppe Verdija „Ivane Orleanske“ koja spaja povijesnu dramatiku i suvremenu kazališnu umjetnost. Poznata po svojim slikovitim i često iznenađujućim inscenacijama, Emma Dante stavlja naglasak na psihološke aspekte glavnog lika. Njezina režija otvara nove poglede na Ivanine vizije, njezinu unutarnju rastrganost i hrabrost da se suprotstavi vanjskim preprekama.

Između blagosti tona i koloraturnih brzaca solističke su dionice teške za izvođenje, dok je orkestralna pratnja svedena na jednostavne i prozračne harmonijske progresije. Maestro Rolli u sitnim detaljima agogike i instrumentalnih boja plete autentični ranoverdijanski svijet zvukovlja. U epizodnim ulogama vrlo skladno se izmjenjuju svijetli tenor Sergej Kiselev kao francuski časnik Delil, te sigurni vladar dubina, čvrsti bas Luka Ortar kao engleski zapovjednik Talbot, zaokruživši registarski spektar solističkih dionica. U svakom prizoru nam je razumljivo što se događa, režija diše glazbu i situaciju, a istodobno se divimo ljepoti živih slika u reljefima na nakošenoj sceni (kako je to originalno u većini talijanskih opernih kazališta). Zasebne uloge u predstavi su elementi scenografije i kostima (scenografiju je osmislio svestrani napuljski arhitekt i glumac Carmine Maringola, a kostime dizajnirala milanska umjetnica Vanessa Sannino)
(Jana Haluza, Jutarnji list)

Naslovnu ulogu tumačila je Anamarija Knego, francuski kralj Karlo VII. bio je Bože Jurić Pešić, a Ivaninog oca Jakova utjelovio je Robert Kolar. Sve navedene umjetnike dobro poznajemo, sa svim njihovim vrlinama i manama, a u ovoj prigodi ne mogu im se pronaći veće zamjerke.

Može se reći da su uloge donijeli suvereno, korektno i točno, ali i da nismo ostali osupnuti nekim antologijskim kreacijama. Ipak, djelujući ujednačeno, ostavili su dojam visoke profesionalnosti i koncentracije, pronašavši svoju snagu u individualnim karakteristikama koje svaki od njih posjeduje. Takve kreacije onda postaju autentične, a samim time i dobre. Engleski zapovjednik Talbot bio je Luka Ortar, a francuski časnik u kraljevoj vojsci po imenu Delil bio je Sergej Kiselev. (…) Svakako je preporuka pogledati predstavu, kako zbog upečatljive scene, tako i zbog lijepo dorađenih glazbenih elemenata, ali i zbog činjenice da je ovo djelo rijetko moguće čuti.
(Igor Vlajnić, Novi list)

Giacomo Puccini
TURANDOT
Dirigent: Valentin Egel
Redatelj: Arnaud Bernard
Premijera: 7. travnja 2026.
Reprize: 10., 11., 13., 14., 28. i 29. travnja 2026.
Mjesto održavanja: HNK Ivana pl. Zajca

Puccinijeva “Turandot” od svoje praizvedbe fascinira jedinstvenim spojem glazbene raskoši, dramatične napetosti i dalekoistočne bajkovitosti. Priča o zagonetnoj princezi Turandot, koja svoje prosce stavlja pred naizgled nerješive zagonetke, i grabrom princu Calafu, koji snagom svoje ljubavi nadvladava sve prepreke, ubraja se među najupečatljivija djela talijanskog repertoara. Inscenaciju te svevremene priče u Rijeci je postavio međunarodno priznati francuski redatelj Arnaud Bernard, prikazavši nastavak svoje autorske odlučnosti i prepoznatljivosti kroz monumentalnu i scenski jasnu referencu na “Metropolis” Fritza Langa.

Zaključno se moћe reći kako je predstava impresivna i dostojna svjetskih pozornica. Radi se o umjetničkom djelu koje je netko (redatelj) morao osmisliti i jasnim uputama prenijeti na scenu. Bilo kakvo neznanje ili lutanje rezultiralo bi samo velikim kaosom, a ne hrabrim izričajem kojeg smo imali prilike vidjeti. Naravno da će postojati pojedinci kojima se ovo viđenje neće svidjeti, љto je opravdano i očekivano. Ipak, to ne umanjuje činjenicu da je riječ o viđenju koje ima glavu i rep, za razliku od toliko drugih kojima smo svjedočili. (…) Zaključno valja reći i kako pogled na podjelu govori da se radi o snagama iz Rijeke, domaćim zaposlenicima HNK-a љto je izuzetno pohvalno u ovim vremenima izazova za svaku kulturnu produkciju, a posebno kazaliљte. I nije to neka sklepana, već prava premijerna podjela koju HNK ima na ponos ovoga grada. 
Igor Vlajnić (Novi list)

I doista, poruku u najljepšem glazbenom ruhu prepoznaje i publika u kojoj se Riječani isprepliću s opernim ljubiteljima iz Zagreba, Ljubljane i Trsta: dosadašnje su sve predstave ispraćene ovacijama na nogama kakve se rijetko doživljavaju u našim nacionalnim kazalištima. Maestro Egel je uz minimalne aranžerske adaptacije majstorski ravnao orkestrom raspoređenim dijelom u rupi, a dijelom po ložama, što je glazbi pružilo novu raznoliku akustičku dimenziju, a solisti su bili redom sve jedan bolji od drugih.
Jana Haluza (Jutarnji list)


REPRIZE

Leonard Bernstein, Stephen Sondheim i Jerome Robbins
PRIČA SA ZAPADNE STRANE
Dirigent: Valentin Egel
Redatelj i koreograf: Leo Mujić
Premijera: 14. lipnja 2025.
Reprize: 14., 15., 16. i 17. siječnja te 5., 6. i 8. lipnja 2026.
Mjesto održavanja: HNK Ivana pl. Zajca

Potpuno suvremena produkcija visoke umjetničke kvalitete okončala je službenu sezonu glazbenih premijera u Hrvatskom narodnom kazalištu Ivana pl. Zajca. Dugo iščekivani naslov »West Side Story« ili u prijevodu »Priča sa Zapadne strane« napokon je ugledao svjetlo dana na velikoj pozornici, a publika, koja inače sredinom lipnja i nije oduševljena predstavama u zatvorenom prostoru, ovoga puta bila je razdragana i malo je reći – oduševljena! (…) Sagledavajući cjelokupnu predstavu i način na koji je ona u svojoj partituri zadana, odaje dojam da potječe iz 60-ih godina prošloga stoljeća ne po svojoj aktualnosti, već po protočnosti same radnje koja ponekad teži monumentalnosti i statici i ne ide na ruku izvođenju u današnjem kazalištu u kojem je brzina izuzetno važan faktor. Ipak, uz pomoć odličnog ansambla, upotrebljive scene i eksplozivnih koreografija, Mujić uspijeva održati zanimljivost izvedbe, a u tome mu, valja reći, pomaže i orkestar kojem ovo nikako nije lak i jednostavan zadatak.
(Igor Vlajnić, Novi list)

U riječkom spektaklu Lea Mujića u prvi plan iskače nekoliko važnih kreativnim zamisli, a sve ih nadjačava nevjerojatna energija zajedništva koju je cijelo kazalište pokazalo pripremajući ovu premijeru, a koje je vidljivo doslovno u svakoj sekundi predstave. Naime, u ovoj "Priči sa zapadne strane" sudjeluju sva četiri ansambla HNK Rijeka: Opera, Balet, Hrvatska i Talijanska drama, a glazbu uživo izvodi Riječki simfonijski orkestar, pod dirigentskom palicom Valentina Egela, ravnatelja riječke Opere. Tim je zajedničkim trudom stvorena velika ansambl predstava koju je premijerna publika ispratila stojećim ovacijama izvođačima i autorskom timu, novi hit za čije će se izvedbe tražiti ulaznica više.
(Bojana Radović, Večernji list)


KONCERTNI PROGRAM

ALJOŠA JURINIĆ: KLAVIRSKI RECITAL
Izvedba: 28. siječnja 2026.
Mjesto održavanja: HNK Ivana pl. Zajca
Na programu djela Dore Pejačević i Frédérica Chopina


KOMORNI PAPANDOPULO 
(Koncert održan u sklopu programa Festival Papandopulo)
Izvođači: Filip Fak, Vid Veljak, Ivan Graziani, Ivan Vihor
Izvedba: 23. veljače 2026.
Mjesto održavanja: Zajednica Talijana Rijeka - Circolo
Na programu “Sonata za violinu i klavir”, “Contradanza” i “Rapsodija concertante za violončelo i klavir” 


SIMFONIJSKI PAPANDOPULO
(Koncert održan u sklopu programa Festival Papandopulo)
Dirigent: Valentin Egel
Solisti: Goran Filipec, klavir, Goran Končar, violina i Anamarija Knego, sopran
Riječki simfonijski orkestar
Izvedba: 24. veljače 2026.
Mjesto održavanja: HNK Ivana pl. Zajca
Na programu “Koncert za violinu i orkestar”, “Fantazija za klaver i orkestar” i “Zlato”


VOLIM ŽENE
Dirigent: Valentin Egel
Autori koncepta: Ivanka Mazurkijević i Damir Martinović Mrle
Izvođači: IvaneSky, Mr. Lee, Severina, Konstrakta, Zdenka Kovačiček, Marina Perazić, Let 3, Jelena Graovac Lučev, Leon Lučev, Olivera Baljak, Petar Baljak
Riječki simfonijski orkestar
Izvedba: 3. ožujka 2026.
Mjesto održavanja: HNK Ivana pl. Zajca


RAVEL, ŠOSTAKOVIČ, DEBUSSY
Dirigent: Niklas Benjamin Hoffmann
Solist: Giovanni Genovese, violončelo
Riječki simfonijski orkestar
Izvedba: 12. ožujka 2026.
Mjesto održavanja: HNK Ivana pl. Zajca
Na programu “Kuperinov grob” Mauricea Ravela, “Koncert za violončelo br. 2” Dimitrija Šostakoviča i “More” Claudea Debussyja


USKRSNI KONCERT
Izvodi: Porin kvartet
Izvedba: 3. travnja 2026.
Mjesto održavanja: HNK Ivana pl. Zajca
Na programu: izbor djela Johana Sebastiana Bacha i Josepha Haydna


DAN OSLOBOĐENJA GRADA RIJEKE
Dirigent: Matteo Salvemini
Klavirska pratnja: Nataliya Maricheva
Riječki operni zbor
Izvedba: 2. svibnja 2026.
Mjesto održavanja: ispred HNK Ivana pl. Zajca
Program se izvodi u sklopu manifestacije u organizaciji Grada Rijeke


EDUKACIJSKI KONCERT
Dirigent: Igor Vlajnić
Riječki simfonijski orkestar
Izvedba: 5. svibnja 2026.
Mjesto održavanja: HNK Ivana pl. Zajca
Na programu: Franz Schubert: "Nedovršena" simfonija - 1. stavak, Felix Mendelssohn-Bartholdy: "San ljetne noći" - uvertira i svadbeni marš


MOZART, MENDELSSOHN, SCHUBERT
Dirigent: Arthur Fagen
Solistica: Michaela Selinger
Riječki simfonijski orkestar
Klavirska pratnja: Nataliya Maricheva
Izvedba: 15. svibnja 2026.
Mjesto održavanja: HNK Ivana pl. Zajca
Na programu: Felix Mendelssohn-Barthodly: “San letne noći” - uvertira, Wolfgang Amadeus Mozart: arije “Alma Grande e Nobil Core”, “Resta, o cara”, “Ch’io mi scordi di te…Non temer amato bene” te “Divertimento u D-duru”, Franz Schubert: 8. simfonija - “Nedovršena” te “Rosamunde”


SVEČANO OTVARANJE REGATE FIUMANKA
Dirigent: Matteo Salvemini
Solisti: Bože Jurić Pešić, Robert Kolar, Anamarija Knego, Stefany Findrik
Klavirska pratnja: Nataliya Maricheva
Riječki operni zbor
Izvedba: 12. lipnja 2026.
Mjesto izvedbe: remorker u akvatoriju centralnog lučkog bazena Rijeka
Na programu: djela Bizeta, Zajca, Verdija, Mozarta, Tijardovića, Puccinija te Beethovena


JONATHAN I RIJEČKI SIMFONIJSKI ORKESTAR
Dirigent: Olja Dešić
Riječki simfonijski orkestar
Izvedba: 13. lipnja 2026.
Mjesto izvedbe: Ljetna pozornica Opatija


FINALE SEZONE: SMETANA, BARANOVIĆ, DVORAK
Dirigent: Valentin Egel
Solist: Robert Kolar
Riječki simfonijski orkestar
Izvedba: 17. lipnja 2026.
Mjesto izvedbe: HNK Ivana pl. Zajca
Na programu: Bedrich Smetana “Iz čeških lugova i gajeva”, Krešimir Baranović “Z mojih bregov”, Antonin Dvorak “Simfonija br. 9 u e-molu - Iz novog svijeta”
GOSTOVANJA OPERE HNK IVANA PL. ZAJCA

28. svibnja. 2026.: 30. Obljetnica osnivanja Lučke uprave Rijeka; gostuju Riječki simfonijski orkestar te solisti opere Anamarija Knego, Bože Jurić Pešić i Robert Kolar

27. i 29. lipnja 2026.: Lugi Dellapiccola: Il prigioniero; Piccolo Opera Festival - Gorizia i Trst; gostovanje Riječkog opernog zbora


BALET

PREMIJERE

MALI PRINC
Koreograf: Lukas Zuschlag
Premijera: 13. veljače 2026.
Reprize: 14. veljače, 16.veljače, 20. veljače (12h i 19:30h), 21. veljače, 23. veljače, 8. travnja, 9. travnja (12h i 19:30h), 18. travnja i 21. travnja 2026.
[bookmark: _Hlk193708518_Copy_1]Mjesto održavanja: HNK Ivana pl. Zajca

Novela „Mali Princ“, francuskog pisca Antoina de Saint-Exuperyja, izašla je 1943., mada su teme, kojima se bavi, ostale aktualne. To je štivo, koje prati mnoge generacije već od samog nastanka i svojom vizijom ljudskih kvaliteta ohrabruje nas, da ih pronađemo u sebi.
Pilot, koji s avionom strmoglavi u usamljenu pustinju, tamo sretne malog princa, koji je napustio domaći planet, na kojem je brižljivo čuvao svoju ružu te je odlučio istražiti svemir. Na putovanju po planetima on susreće ljude, koji utjelovljuju jednu od problematičnih tema ljudskog društva: od kralja bez podanika, do poslovnog čovjeka koji želi zabilježiti i prisvojiti sve zvijezde na nebu, umjesto da se zaustavi i divi im se. Princ sretne lisicu i tajanstvenu zmiju, zajedno s pilotom prežive nekoliko dana, punih izazova te u tom trenutku princ i pilot, svaki na svoj način, a i zajednički otkrivaju – šta znači bit čovjek.
Književno remek-djelo prevođeno je bezbroj puta i vjerojatno nema police s knjigama nigdje u svijetu gdje ne bi imalo svoje mjesto. Bila je inspiracija mnogima u vizualnom, scenskom i filmskom stvaralaštvu. Naša baletna verzija obrađuje teme poput usamljenosti, prijateljstva, ljubavi i gubitka. Iako na prvi pogled nelogična i fantastična, priča suprotstavlja svijet dječje mašte racionalnosti odraslih. Nastala kao kolektivno djelo, umjetnici ovom predstavom vode publiku svih generacija u “kazalište planeta”, u čarobni svijet i u svakodnevni život.
„Mali Princ“ je autobiografska priča koja i danas budi duhove i u tom pogledu ostaje tajanstvena. Istovremeno, to je i univerzalna poruka o istini – ona nije uvijek nadohvat ruke i nije samorazumljiva – da bismo je spoznali, moramo gledati drugačijim očima.
(Tatjana Ažman, dramaturginja SNG Opera in balet Ljubljana)

"Balet „Mali princ“ bio je čista magija, fantastična glazbena partitura skladateljice Aleksandre Naumovski Potisk, vjerno je zvučno, različitih glazbenih žanrova, dočarala priču koja je maštovito oslikana  vrhunskom koreografijom  Lukasa Zuschlaga, maštovitim kostimima Ine Ferian i magličastim, snovitim video projekcijama Stelle Ivšek, a sve dodatno zaokruženo svrsishodnom scenografijom Matjaža Arčana i rasvjetom Andreja Hajdinjaka. Riječki baletni plesači bili su vrhunski uigrani, elastičnih pokreta, zanimljivih figura i preciznog plesa na špicama, ali ono što posebno treba istaknuti je da su u ovoj prekrasnoj izvedbi pokazali i blistave glumačke i glasovne sposobnosti, na čemu im zaista treba glasno čestitati jer su plesnim pokretom i glumačkim izrazom, s puno komičnih elemenata, vrlo uvjerljivo ispričali ovo iskreno i poetsko djelo."
(Gloria Fabijanić Jelović, Radio Korzo)

"Ovaj balet za djecu koji traje sedamdeset minuta (prema osjećaju publike s kojim bi se složila, desetak minuta predugo), popunjava prazninu u repertoaru riječkog Baleta za mlađu publiku. Otvarajući im planet umjetničkog plesa poziva na živo iskustvo kazališne čarolije i nudi drukčije, tjelesno, izvedbeno čitanje lektirnog naslova. Nakon kojeg ipak treba i (ponovno i uvijek!) pročitati knjigu Antoinea de Saint-Exupéryja."
(Maja Đurinović, Baleti.hr)


FRIDIN SVIJET
Koreograf: Reginaldo de Oliveira
Premijera: 23. svibnja 2026.
Reprize: 28. svibnja, 29. svibnja, 9. lipnja, 18. lipnja, 20. lipnja 2026.
Mjesto održavanja: HNK Ivana pl. Zajca

Inspiriran emocionalnom snagom i bogatom energijom djela meksičke slikarice Fride Kahlo, koreograf Oliveira na pozornicu donosi višeslojnu osobnost ove ikone latinoameričke umjetnosti. Premijerno je 19. listopada 2024. koreograf Reginaldo Oliveira postavio svoje najnovije djelo, „Fridin svijet“, u Salzburškom državnom kazalištu. 
Frida Kahlo (1907. – 1954.), čije se slike danas mogu pronaći na razglednicama, šalicama i u suvenirnicama diljem svijeta, vodila je bogat život koji i danas nastavlja fascinirati. Njezin umjetnički rad najpoznatiji je kroz autoportrete koji odražavaju njezinu unutarnju borbu i tjelesnu bol, uzrokovanu bolešću i teškom nesrećom u mladosti. Kahlo je bila mnogo više od same slikarice. Kao marksistica i politički angažirana umjetnica, s intenzivnim ljubavnim životom i bogatim društvenim životom, ostaje snažan glas u svijetu umjetnosti. 

„U „Fridinom svijetu“ dopuštamo da nas vodi njezina umjetnost i pisma, stvarajući ansambl koji slavi njezinu snagu i ljubav prema domovini,“ ističe Reginaldo Oliveira. U suradnji sa scenografom Matthiasom Kronfussom, koji je već surađivao s Oliveirom na „Uspavanoj ljepotici“, "Fridin svijet" obećava intenzivno i dirljivo scensko iskustvo.
“Frida Kahlo ikona je latinoameričkog slikarstva. Njezina djela dio su meksičke nacionalne kulturne baštine, a mnogi njezini motivi krase razglednice i bilježnice diljem svijeta. Kahlin bogat život privlači barem jednako zanimanje kao i njezine brojne autobiografske slike koje prkose preciznoj stilskoj kategorizaciji.

„Slikam sebe jer provodim puno vremena sama i jer sam subjekt koji najbolje poznajem.“ Često prikovana za krevet zbog bolesti u djetinjstvu i posljedica teške prometne nesreće kada je imala 18 godina, slikala je godinama sebe. Tijekom života stvorila je 55 autoportreta koji odražavaju njezine unutarnje sukobe i njezine fizičke nedostatke. Osim slikanja, koristila je i alkohol i droge kao sredstvo za suočavanje sa svojom stalnom fizičkom boli. Ipak, živjela je svoj život većim intenzitetom nego što se očekivalo od njezine medicinske povijesti: Kao marksistica, predstavljala je važan glas u meksičkoj političkoj borbi; kao umjetnica putovala je sve do Europe; imala je buran ljubavni život i dopisivala se s mnogim utjecajnim ljudima svog vremena. Meksička slikarica Frida Kahlo (1907. – 1954.) imala je svoju prvu samostalnu izložbu u domovini tek pred kraj svog kratkog života. Feministički pokret 1970-ih izazvao je veliko međunarodno zanimanje za njezin opus i jedinstvenu osobnost koje se konstantno nastavlja do danas, iako je meksička vlada proglasila da njezina djela ne smiju napustiti zemlju jer čine dio njezine nacionalne kulturne baštine.”
(Maren Zimmermann, dramaturginja Salzburger Landestheater)


REPRIZE

VENEZUELA
Koreograf: Ohad Naharin
Premijera: 14. studenog 2025.
Reprize: 27. ožujka i 28.ožujka 2026.
Mjesto održavanja: HNK Ivana pl. Zajca

„Venezuela“ – istražuje kontekst i interpretacije istoimenog djela. Temeljeno na dupliciranju, predstavlja dva izvođenja iste koreografije. U svakoj iteraciji, plesna postava, glazba i rasvjeta mijenjaju se, prožimajući iste pokrete različitim energijama koje izazivaju publiku na drugačije čitanje, drugačije viđenje.
U studiji mogućnosti, viška, Ohad Naharin pokazuje kako se različita područja mogu utjeloviti u istoj gesti, ako bismo je povjerili drugom tijelu. Djelo je prožeto kulturnim i političkim referencama: gregorijanski zbor pjeva himnu duboke tuge, plesači izbacuju iz sebe razuzdane hip-hop taktove pokojnog repera Notoriousa B.I.G.-a na publiku, a bijele zastave-pokrovi natopljene su bojom i političkim tonovima.
Venezuela istražuje stvarnost i pokret koji prelijevaju, ali se i urušavaju pod pljuskom značenja, iznova i iznova jureći prema praznini, uzalud. Ponavljajući se i puni proturječja, oni naglašavaju nasilje uz ljepotu, intenzitet u odsutnosti pokreta i eleganciju kaotičnog pokreta.
Shira Vitaly

Predstava u kojoj su svi i solisti i ansambl, premostila je onaj ponor iza kojeg i na čijem se rubu plesalo. Od početne zebnje te ogoljene izloženosti u mraku Kazališta plesači su polako i hrabro i s nekim rastućim prkosom preuzimali moć, ulažući se do gotovo transičnog stanja predavanja. Kao da su na kraju ponovljene koreografije mogli krenuti u novu repeticiju, i tako vrtjeti svoju Venezuelu u beskrajnom nizu inačica… 
(Maja Đurinović, Baleti.hr)

Sve skupa bilo je jedno zapanjujuće iskustvo čiji je intenzitet svakako ovisio o mašti i asocijacijama svakog pojedinog gledatelja. Međutim, nije čitav komad samo apstrakcija koja nudi najrazličitija tumačenja i doživljaje. Jedan je broj eksplicitna antiratna, a budući da dolazi iz Izraela i antidržavna poruka (budući da je mirotvorstvo svakoj državi u ratu sinonim za izdaju). 
(Branimir Pofuk, Večernji list)


GOSTOVANJA BALETA

PEPELJUGA, Nuovo Teatro Comunale, Sassari (Italija) 13. ožujka 2026.
Teatro Massimo, Cagliari (Italija), 14. ožujka i 15. ožujka 2026.
Teatro Comunale Pavarotti Freni, Modena (Italija) 18. ožujka 2026.
Teatro Regio di Parma, Parma (Italija) 2. travnja 2026.



RAZVOJ PUBLIKE 

EDUKATIVNI PROGRAMI U KAZALIŠTU

HNK Ivana pl. Zajca je u strateškom partnerstvu s riječkim Sveučilištem i provodi se program stručne prakse za studente Filozofskog fakulteta - kolegij Stručna praksa I i II. 
Stručnu praksu prvog semestra u trajanju od 30 sati je u kazalištu dovršilo 11 studenata koji su upoznali rad kazališta, praksu različitih poslova te aktivno sudjelovali u aktivnostima obrade podataka i razvoja publike.

GALERIJA „ZAJC“

Kazališna Galerija „Zajc“ je jedinstven segment programa razvoja publike, a provodi se kao kontinuirana promocija, razvoj i organizirana stručna vodstva za grupe posjetitelja. Organiziraju se posjeti učenika, studenata, turista, građana, protokolarni posjeti i drugi. Vodstva se održavaju na hrvatskom, engleskom i talijanskom jeziku. U Galeriji, na maloj sceni „Zajčić“, održavaju se povremeno i prigodni programi za publiku.

Tijekom siječnja Galeriju je posjetilo 46 posjetitelja. Održano je 1 vodstvo za grupu posjetitelja.

Tijekom veljače Galeriju  je posjetilo 166 posjetitelja, održano je 6 vodstava za grupe.

[bookmark: _Hlk163206365]Tijekom ožujka Galeriju je posjetio 241 posjetitelj, održano je 5 vodstava za grupe.

Tijekom travnja Galeriju je posjetilo 273 posjetitelja, održano je 10 vođenih razgleda, od toga 2 na talijanskom i 1 na engleskom jeziku.

Tijekom svibnja Galeriju je posjetilo 125 posjetitelja, održano je 10 vodstava, od toga jedno na engleskom i jedno na talijanskom jeziku.

Tijekom lipnja Galeriju je posjetilo 152 posjetitelja, održano je 8 vodstava, od toga dva na engleskom i jedno na talijanskom jeziku.


INTERAKTIVNI I DISLOCIRANI PROGRAMI

5. veljače 2026. Održan je razgovor s publikom nakon inkluzivne izvedbe predstave “Nigdje, niotkuda”. Sudjelovali su glumci predstave, prevoditelji na hrvatski znakovni jezik Ivona Križić i Damir Herega, voditeljica udruge Kultura svima svugdje Maja Ogrizović te voditeljica razvoja publike u Zajcu Katarina Mažuran. Na razgovoru je bilo oko 300 gledatelja.

6. veljače 2026. predstavili smo inkluzivne prakse naše ustanove na Panelu predstavljanje dobrih praksi inkluzije u Hrvatskoj u organizaciji Ministarstva regionalnih poslova i fondova Europske unije i Grada Rijeke. Govorile su Cvijeta Veronika Plenković, Marina Mrak Pahljina i Katarina Mažuran. 

25. veljače 2026. održan je razgovor povodom festivala Papandopulo, predstavljanje monografije i otvaranje izložbe Boris Papandopulo koja je postavljena u prostorima kazališta. Sudjelovali su Dubravka Vrgoč, Goran Končar, Zoran Jurinić i Valentin Egel, a moderirala Katarina Mažuran.
  
16. ožujka 2026. održano je predstavljanje predstave “Baka je izgubila konac” u školama OŠ Vežica i OŠ Brajda. Nastupio je glumac Giulio Settimo.

28. ožujka 2026. održan je flash mob povodom premijere “Turandot” u Tower centru. Nastupili su Bože Jurić Pešić i Nataliya Marycheva.

30. travnja 2026. u sklopu promocije predstave „Ovo bi mogao biti moj razred“ održan je razgovor s učenicima u Ekonomskoj školi. Sudjelovali su Damir Orlić, Sara Miškulin i Katarina Mažuran

30. travnja održan je posjet Prvoj riječkoj gimnaziji kao promocija predstave „Ovo bi mogao biti moj razred“. S učenicima i profesorima razgovarali su Damir Orlić, Sara Miškulin i Katarina Mažuran.

30. travnja organiziran je posjet Građevinskoj školi, u sklopu promocije predstave „Ovo bi mogao biti moj razred“. U razgovoru s učenicima sudjelovali su Damir Orlić, Sara Miškulin i Katarina Mažuran.

4. svibnja održana je Tribina o vršnjačkom nasilju, u sklopu promocije predstave „Ovo bi mogao biti moj razred“, u Gradskoj knjižnici Rijeka. Sudjelovali su Damir Orlić, Anamarija Brđanović, Ana Vilenica, Jelena Kovačić, Dubravka Vrgoč, a moderirala je Katarina Mažuran. 

8. svibnja održana je otvorena proba i tribina o vršnjačkom nasilju u HNK Zajc za profesore i ravnatelje škola. Sudjelovali su Anica Tomić i Jelena Kovačić. 

18. svibnja organiziran je razgovor s publikom nakon inkluzivne predstave „Balkanski špijun“. Sudjelovali su glumci predstave, voditeljica udruge Kultura svima svugdje Maja Ogrizović, prevoditelji na znakovni jezik Ivona Kružić i Damir Herega i moderirala je Katarina Mažuran. 

11. lipnja održano je izlaganje o inkluzivnoj pretplati HNK Ivana pl. Zajca kao primjer dobre prakse, na stručnom skupu u organizaciji Ureda pravobranitelja za osobe s invaliditetom. Govorila je Katarina Mažuran.

20. lipnja održan je razgovor s publikom nakon inkluzivne izvedbe predstave „Fridin svijet“. Sudjelovali su plesači, voditeljica udruge Kultura svima svugdje Maja Ogrizović, producentica Baleta Jelena Petrović i moderirala je Katarina Mažuran.

20. lipnja povodom obilježavanja Dana mjesnog odbora Kozala nastupila je solistica Michaela Selinger i pijanistica Nataliya Marycheva.


EU PROJEKTI

SIJEČANJ – OŽUJAK 2026

U sklopu projekta DECONFINING, 18. veljače 2026. održan je online partnerski sastanak tijekom kojeg su predstavljene zadnje aktivnosti projekta koje će se implementirati do njegovog službenog završetka 30. lipnja 2026. U procesu je priprema završnog izvješća.

Istovremeno, HNK Ivan pl. Zajc i dalje nastavlja s dogovaranjem gostovanja predstave „In the Belly of the Whale“ u Europi i Africi. Dogovoreno je gostovanje predstave na festivalu Theatres of World u Tunisu, te nastup u Novoj Gorici u Sloveniji.

U sklopu projekta PROSPERO NEW, održan je Annual Event u Berlinu od 12. do 15. veljače 2026. na kojem su sudjelovali mladi umjetnici predloženi u drugom krugu izbora mreže Prospero. Cilj aktivnosti je omogućiti mladim umjetnicima koji nisu stekli vidljivost na Europskoj sceni, priliku da gostuju u prestižnim kazalištima i festivalima koji čine mrežu Prospero partnera. Od Hrvatskih mladih umjetnika, na Annual Eventu u Berlinu sudjelovala je Nataša Kopeč sa svojom predstavom „Tri sestre, fake“, inspiriranom Čehovljevom komedijom „Tri sestre“ ali smještenom u suvremeno doba. Ususret događanju u Berlinu, 7. veljače 2026. predstava Nataše Kopeč održana je u HNK Ivana pl. Zajca.

Od početka 2026. godine, službeno je započeo novi projekt Interreg Italija-Hrvatska pod nazivom „Governance for Culture: Cross - Border Models for Artistic Networks and Public Cooperation“ (GOVART) čiji je cilj mapirati administrativne i pravne prepreke u kulturnom sektoru i međunarodnim umjetničkim suradnjama između Italije i Hrvatske, te unaprijediti kulturnu razmjenu između dviju država. Osim HNK Ivana pl. Zajca, u projektu sudjeluju Fondazione Paolo Grassi kao voditelj projekta, te Grad Ploče i Teatri di Bari.

TRAVANJ – LIPANJ 2026

HNK Ivan pl. Zajc gostovao je s predstavom „In the Belly of the Whale“ na festivalu Theatres of the World u Tunisu 2. travnja 2026. godine povodom obilježavanja svjetskog dana kazališta. Gostovanje na festivalu održalo se u sklopu projekta DECONFINING, a osim nastupa u Tunisu, predstava je također gostovala u SNG Nova Gorica u Sloveniji 18. lipnja 2026. godine kao dio Europske turneje predstave. Četverogodišnji projekt Kreativne Europe – Deconfining Arts, Culture and Policies in Europe and Africa, započet 2022 godine, službeno je završio 30. lipnja 2026. Povodom obilježavanja njegovog kraja, održava je završna konferencija u Chemnitzu u Njemačkoj, na kojoj su sudjelovali partneri i brojni umjetnici iz Afrike i Europe, uključeni u projekt tijekom protekle četiri godine. 

U sklopu projekta PROPERO NEW, 16. i 17. travnja u HNK Ivan pl. Zajc održano je gostovanje predstave „A place of Safety“ koju potpisuju mladi talijanski umjetnici Enrico Baraldi i Nicola Borghesi, članovi kazališne skupine Kepler-452 iz Bologne. Producent predstave je Emilia Romagna Teatro Fondazione, član mreže Prospero NEW čije je predstavnike HNK Zajc podržao u međunarodnoj mobilnosti i turneji. 

Tijekom travnja i svibnja održan je treći krug izbora mladih umjetnika iz Europe koji će postati članovi mreže Prospero NEW i imati podršku umjetničkih partnera mreže u stjecanju vidljivosti na Europskoj kulturnoj sceni kroz turneje. Hrvatske predstavnice izabrane u užem krugu su članice Kolektiva Igralke s predstavom „Čvor“. Redatelj predstave je Žiga Divjak, a nastala je u koprodukciji sa Slovenskom organizacijom Maske Ljubljana i partnerstvu s HNK Ivana pl. Zajca. Kao hrvatske predstavnice i članice mreže mladih umjetnika, imat će priliku sudjelovati na Annual Eventu u Dublinu ove jeseni i predstaviti svoj rad ostalim partnerima Prospero mreže.

U sklopu istog projekta HNK Ivan pl. Zajc započeo je novu koprodukciju s Nacionalnim Dramskim kazalištem u Kaunasu iz Litve i Goteborgs Stadsteater iz Švedske. Premijera se planira za jesen 2026. 

Partnerski konzorcij projekta GOVART održao je prvi partnerski sastanak 29. travnja u Martini Franca, Italija. Nakon prvog službenog upoznavanja partnera, osmišljen je plan provedbe aktivnosti koje će se nastaviti u idućem periodu. HNK Ivan pl. Zajc zadužen je za održavanje konzultacija s lokalnim predstavnicima iz kulture koji uključuju djelatnike javne uprave u kulturi, djelatnike kulturnih institucija te umjetnike. Cilj aktivnosti je prikupiti informacije o potrebama i preprekama upravljanja u kulturi, koje će se koristiti u oblikovanju Priručnika za prekograničnu kulturnu suradnju. 

